
E L Ő T E R J E S Z T É S

Sülysáp Város Önkormányzata Képviselő-testületének
2018. március 28-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2018. (III. 28.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2018. március 22.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2018. február 22-ei ülése óta 5 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	146/2017.
	2017.09.21.
	Csatlakozás a Bursa Hungarica Ösztöndíjpályázat 2018. évi fordulójához
	2018.02.28.
	Végrehajtva

	165/2018.
	2017.10.26.
	A helyi adók díjak mértékének felülvizsgálata 2018. évre 
	2018.02.28.
	Végrehajtva

	37/2018.
	2018.02.22.
	Pályázat benyújtása a VP6-19.2.1.-41-3-17 azonosítószámú Településvédelmi kamerarendszer kiépítésének, bővítésének támogatása című LEADER pályázati felhívásra
	2018.03.15.
	Végrehajtva

	38/2018.
	2018.02.22.
	Pályázat benyújtása a VP6-19.2.1.-41-6-17 azonosítószámú Sportlétesítmények felújítása, korszerűsítése című LEADER pályázati felhívásra
	2018.03.15.
	Végrehajtva

	39/2018.
	2018.02.22.
	Pályázat benyújtása a VP6-19.2.1.-41-5-17 azonosítószámú HAJT-A Csapat Akciócsoport területén megvalósított kulturális és egészségmegőrző rendezvények támogatása című LEADER pályázati felhívásra
	2018.03.15.
	Végrehajtva


II. Tájékoztató az előző ülés óta történt fontosabb eseményekről
Február 25-én, a Kommunizmus áldozatainak emléknapján, a Hősi emlékműnél tartottuk helyi megemlékezésünket, amelyen a rendkívül hideg idő ellenére a megszokott létszámban vettek részt az érdeklődők.
Március 1-jével elindultak a 2018. évi startmunka programok, a Képviselő-testület döntésének megfelelően, a korábbi hárommal szemben, kettő programot indítottunk, ám még ennek a két programnak a létszámfeltöltése is okoz kisebb gondokat.

Március 7-én tartottuk az immár hagyományossá vált nőnapi rendezvényünket a Wass Albert Művelődési Központban. A közel kettőszáz hölgyvendégünk tetszésnyilvánításaiból és visszajelzéseiből ítélve ismét egy jól sikerült programot tudhatunk magunk mögött.

Március 8-án városunkba látogatott Fazekas Sándor földművelésügyi miniszter, aki az országjáró gazdafórum keretében elsősorban a helyi és környékbeli gazdákkal kívánt találkozni, így e rendezvényre elsősorban ők kaptak megívást a falugazdász-hálózaton keresztül.

Március 20-án aláírtuk az adásvételi szerződést a Jan-Zak Bt.-vel a gazdasági területen általa igényelt telekre.

Szintén március 20-án egy időpontban került sor a Víziközmű Társulat Intézőbizottságának ülésére, valamint a Nagykátai Polgármesteri Hivatalban a „Smart City” program tájékoztatójára. Előbbin jómagam, utóbbin alpolgármester úr vett részt.

Az elmúlt hónapban több környező településen – Tápióságon, Tápióbicskén, Tápiószecsőn – került sor projektátadó rendezvények megtartására, valamint március 22-én sajtótájékoztató keretében zajlott le a 31-es út felújításának projektindító rendezvénye. A munkaterület-átadásra március 26-án kerül sor, és megkezdődik a magdolnai sorompó, valamint Tápiószecső belterületét jelző tábla (Szentmártonkáta felőli) közötti útszakasz teljes felújítása. A sajtótájékoztatón elhangzott, hogy – nyilvánvalóan a választási eredménytől is függően – Czerván államtitkár úr célja, hogy a felújítás folytatódjék a sülysápi belterületi, majd a Mende Sülysáp között szakaszok felújításával, amelyeknek az előkészítő munkálatai már szintén folyamatban vannak.

Az elmúlt egyhónapos időszakban kettő pályázatunkkal kapcsolatban is pozitív döntésről kaptunk értesítést. Az egyik – valójában már nem is várt – siker a Nemzeti Szabadidős – Egészség Sportpark Program keretében benyújtott kérelmükkel kapcsolatos, amiben három sportpark (kültéri fitneszpark) megvalósítására pályáztunk, és most ezek közül egyre el is nyertük a támogatást. A másik a Miniszterelnökség Nemzetpolitikai Államtitkárságához benyújtott pályázatunk elbírálásáról szól: 700 ezer forint támogatásban részesültünk a testvértelepülési kapcsolatunk ápolására.

Szintén az elmúlt hónap eseményei közé tartozik, hogy rövid határidővel az Magyar Labdarúgó Szövetség írt ki pályázatot önkormányzatok és sportszervezetek részére, defibrillátor készülék beszerzésére. A pályázat lényegében egy adatlap benyújtásából és a 10 % önerő vállalásából állt. Egy ilyen készülék hozzávetőlegesen 500 ezer forintba kerül, tehát ezzel kb. 50 ezer forintnyi kötelezettség hárul az önkormányzatra.

Sülysáp, 2018. március 22.


Horinka László s.k.

